Asia C-341/18
Staatssecretaris van Justitie en Veiligheid
vastaan
J. ym.
(Ennakkoratkaisupyyntö – Raad van State (Alankomaat))
Unionin tuomioistuimen tuomio (viides jaosto) 5.2.2020
Ennakkoratkaisupyyntö – Asetus (EU) 2016/399 – Schengenin rajasäännöstö – Rajavalvonta ulkorajoilla – Kolmansien maiden kansalaiset – 11 artiklan 1 kohta – Matkustusasiakirjojen leimaaminen – Maastalähtöleima – Schengen-alueelta maastalähdön ajankohdan määrittäminen – Merimiesten pestautuminen aluksille, jotka ovat pitkäaikaisesti ankkurissa meriliikennesatamassa
Rajavalvonta, turvapaikka ja maahanmuutto – Liikkumista rajojen yli koskeva unionin säännöstö – Ulkorajojen valvonta ja pääsyn epääminen – Matkustusasiakirjojen leimaaminen – Maastalähtöleima – Leimaamisajankohdan määrittäminen – Merimies, joka on kolmannen maan kansalainen, pestautuu alukselle, joka on pitkäaikaisesti ankkurissa meriliikennesatamassa – Leimaaminen ajankohtana, jolloin aluksen päällikkö ilmoittaa toimivaltaisille kansallisille viranomaisille aluksen välittömästi odotettavissa olevasta lähdöstä
(Euroopan parlamentin ja neuvoston asetuksen 2016/399 11 artiklan 1 kohta)
(ks. 44–53, 62–64 ja 69–76 kohta sekä tuomiolauselma)
Tiivistelmä
Unionin tuomioistuin totesi 5.2.2020 tuomiossaan Staatssecretaris van Justitie en Veiligheid (merimiesten pestautuminen Rotterdamin satamassa) (C-341/18), että kun merimies, joka on kolmannen maan kansalainen, pestautuu Schengen-alueeseen kuuluvan valtion meriliikennesatamassa pitkäaikaisesti ankkurissa olevalle alukselle työskennelläkseen siellä ennen kuin hän lähtee satamasta tämän aluksen mukana, maastalähtöleimaa, silloin kun sen merkitsemisestä säädetään Schengenin rajasäännöstössä(1), ei ole merkittävä tämän merimiehen matkustusasiakirjoihin ajankohtana, jolloin hän pestautuu alukselle, vaan silloin, kun kyseisen aluksen päällikkö ilmoittaa toimivaltaisille kansallisille viranomaisille aluksen välittömästi odotettavissa olevasta lähdöstä.
Tämä tuomio liittyy asiaan, jossa asianosaisina ovat Staatssecretaris van Justitie en Veiligheid (turvallisuus- ja oikeusasioiden valtiosihteeri, Alankomaat) ja useat merimiehet, jotka ovat kolmansien maiden kansalaisia ja jotka ovat tulleet Schengen-alueelle Amsterdamissa sijaitsevan Schipholin kansainvälisen lentoaseman kautta. Asia koskee valtiosihteerin vahvistamaa päätöstä olla merkitsemättä Schengen-alueelta maastalähtöä koskevaa leimaa näiden merimiesten passeihin ajankohtana, jolloin he pestautuvat aluksille, jotka ovat pitkäaikaisesti ankkurissa Rotterdamin satamassa. Tätä kieltäytymistä perusteltiin sillä, että ajankohtaa, jolloin kyseiset alukset tosiasiallisesti lähtisivät kyseisestä satamasta, ei ollut täsmennetty. Merimiesten mukaan tästä kieltäytymisestä seuraa, että heidän sallittu oleskeluaikansa Schengen-alueella kuluu umpeen nopeammin, koska heillä on lähtökohtaisesti oikeus oleskella tällä alueella enintään 90 päivää 180 päivän ajanjaksona.
Unionin tuomioistuin täsmensi tässä yhteydessä aluksi, minä ajankohtana näiden merimiesten on katsottava lähteneen maasta Schengen-alueelta. Tältä osin se totesi aluksi, että Schengenin rajasäännöstöstä ilmenee, että pelkästään sen, että henkilö on ylittänyt kyseisessä säännöstössä tarkoitetun ”rajanylityspaikan”, ei ole katsottava merkitsevän, että kyseinen henkilö on lähtenyt maasta Schengen-alueelta, jos hän edelleen oleskelee tähän alueeseen kuuluvan valtion alueen jossain osassa. Unionin tuomioistuin korosti lisäksi sitä, että Schengenin rajasäännöstö perustuu siihen lähtökohtaan, että kolmansien maiden kansalaisten valvontaa rajanylityspaikalla seuraa lyhyen ajan kuluttua – vaikka asianomainen henkilö oleskelisi hetkellisesti asianomaisen jäsenvaltion alueella – Schengen-alueen ulkorajan tosiasiallinen ylitys. Tästä näkökulmasta se, että henkilö ilmoittautuu Schengen-alueeseen kuuluvan valtion meriliikennesataman rajanylityspaikalla, ei merkitse, että hän poistuu Schengen-alueelta, vaan se ilmentää enintään hänen aikomustaan poistua tältä alueelta. Unionin tuomioistuin totesi vielä, että ei voida katsoa, että kolmannen maan kansalainen on lähtenyt maasta Schengen-alueelta, kun hän edelleen oleskelee siihen kuuluvan jäsenvaltion alueella, koska muuten sallittaisiin, että kolmannen maan kansalaisen oleskelu Schengen-alueella ylittää sallitun enimmäisajan. Unionin tuomioistuin rinnasti näin maastalähdön Schengen-alueelta kyseisen alueen ulkorajan ylittämiseen ja päätteli, että merimiehen, joka pestautuu Schengen-alueeseen kuuluvan valtion meriliikennesatamassa pitkäaikaisesti ankkurissa olevalle alukselle oleskellakseen tässä satamassa sen ajan, joksi hänet on pestattu suorittamaan työnsä aluksella, tai osan tästä ajasta, ei voida katsoa lähteneen maasta tältä alueelta ajankohtana, jolloin hän pestautuu alukselle.
Toiseksi unionin tuomioistuin täsmensi, minä ajankohtana pääasiassa kyseessä olevan kaltaisessa tilanteessa toimivaltaisten kansallisten viranomaisten on merkittävä maastalähtöleima. Se totesi tästä, että jos on ilmeistä, että asianomaisiin henkilöihin rajanylityspaikalla kohdistuvaa valvontaa ei tule lyhyen ajan kuluttua seuraamaan Schengen-alueen ulkorajan ylitys, on tärkeää, että toimivaltaiset kansalliset viranomaiset merkitsevät maastalähtöleiman heidän matkustusasiakirjoihinsa vähän ennen rajanylitystä, jotta varmistetaan, että kyseiset viranomaiset kykenevät edelleen valvomaan sitä, että lyhytaikaisen oleskelun rajoja Schengen-alueella tosiasiallisesti noudatetaan. Unionin tuomioistuin katsoi sitten, että merimiehellä, joka on palkattu työskentelemään alukselle, joka on pitkäaikaisesti ankkurissa Schengen-alueeseen kuuluvan valtion meriliikennesatamassa, ja jolla ei ole ajankohtana, jolloin hän pestautuu tälle alukselle, aikomusta poistua tältä alueelta lyhyen ajan kuluttua, ei näin ollen ole oikeutta siihen, että hänen matkustusasiakirjoihinsa merkitään maastalähtöleima tämän pestautumisen ajankohtana. Se katsoi, että vasta silloin, kun kyseisen aluksen lähtö meriliikennesatamasta kohti Schengen-alueen ulkopuolella olevaa paikkaa on välittömästi odotettavissa, on maastalähtöleima merkittävä hänen matkustusasiakirjoihinsa. Schengenin rajasäännöstön mukaan aluksen päällikön tehtävänä on näet ilmoittaa aluksen lähdöstä toimivaltaisille viranomaisille ”hyvissä ajoin” asianomaisessa satamassa voimassa olevien määräysten mukaisesti.
1      Henkilöiden liikkumista rajojen yli koskevasta unionin säännöstöstä (Schengenin rajasäännöstö) 9.3.2016 annettu Euroopan parlamentin ja neuvoston asetus (EU) 2016/399 (EUVL 206, L 77, s. 1). Ks. erityisesti kyseisen asetuksen 11 artiklan 1 kohta.